CELEX: 32020D1575
Language: lv
Date: 2020-10-27 00:00:00
Title: Eiropas Centrālās bankas Lēmums (ES) 2020/1575 (2020. gada 27. oktobris) par novērtējumu un turpmākiem pasākumiem saistībā ar informāciju par pārkāpumiem, par kuriem ziņots, izmantojot trauksmes celšanas rīku, ja iesaistītā persona ir augsta līmeņa ECB amatpersona (ECB/2020/54)

29.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 359/14
               
            
         EIROPAS CENTRĀLĀS BANKAS LĒMUMS (ES) 2020/1575
         (2020. gada 27. oktobris)
         par novērtējumu un turpmākiem pasākumiem saistībā ar informāciju par pārkāpumiem, par kuriem ziņots, izmantojot trauksmes celšanas rīku, ja iesaistītā persona ir augsta līmeņa ECB amatpersona (ECB/2020/54)
         EIROPAS CENTRĀLĀS BANKAS PADOME,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 12.3. pantu,
         tā kā:
         
                     (1)
                  
                  
                     Eiropas Centrālās bankas (ECB) trauksmes celšanas politika nesen nostiprināta ECB ētikas principos (1). Informācija par pārkāpumiem, par kuriem ziņots, izmantojot šim nolūkam ECB izveidoto iekšējo ziņošanas platformu (“trauksmes celšanas rīku”), var attiekties uz augsta līmeņa ECB amatpersonām, t. i., amatpersonām, kas minētas Augsta līmeņa Eiropas Centrālās bankas amatpersonu ētikas kodeksa (2) 1.1., 1.2. un 1.4. pantā.
                  
               
                     (2)
                  
                  
                     Lai ECB trauksmes celšanas politika būtu efektīva, tai būtu jānodrošina rūpīgs novērtējums un turpmāki pasākumi attiecībā uz visiem ziņojumiem, kas iesniegti, izmantojot jauno ziņošanas rīku. Šāds novērtējums un turpmākie pasākumi būtu jāveic, ievērojot saskaņotu procedūru, par kuru atbild norīkota kompetentā iestāde.
                  
               
                     (3)
                  
                  
                     Ir lietderīgi precizēt procedūru, kuru piemēros novērtējumam un turpmākajiem pasākumiem saistībā ar informāciju par pārkāpumiem, par kuriem ziņots, izmantojot trauksmes celšanas rīku, ja ziņojumā norādīts uz augsta līmeņa ECB amatpersonu kā personu, kurai piedēvē pārkāpumu vai ar kuru minētā persona saistīta.
                  
               
                     (4)
                  
                  
                     Lai nodrošinātu uzlabotā regulējuma raitu īstenošanu un izvairītos no juridiskās nenoteiktības attiecībā uz novērtējumu un turpmākiem pasākumiem saistībā ar informāciju par pārkāpumiem, par kuriem ziņots, izmantojot trauksmes celšanas rīku, ja ziņojumā norādīts uz augsta līmeņa ECB amatpersonu kā personu, kurai piedēvē pārkāpumu vai ar kuru minētā persona saistīta, šim lēmumam būtu jāstājas spēkā trešajā dienā pēc tā publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO LĒMUMU.
         
            1. pants
            Definīcijas
            Ja nav noteikts citādi, šajā lēmumā termini lietoti tādā nozīmē, kāda tiem noteikta ECB ētikas principos.
         
         
            2. pants
            Kompetentā iestāde
            Ja ziņojumi par pārkāpumiem, kas saņemti, izmantojot trauksmes celšanas rīku, norāda uz augsta līmeņa ECB amatpersonu kā personu, kurai piedēvē pārkāpumu vai ar kuru minētā persona saistīta, kompetentā iestāde šādu ziņojumu novērtēšanai un atbildes sniegšanai trauksmes cēlējam, un/vai turpmāku pasākumu veikšanai saistībā ar šādiem ziņojumiem, ir:
            
                        a)
                     
                     
                        prezidents; vai
                     
                  
                        b)
                     
                     
                        viceprezidents, ja ziņojumā norādītā augsta līmeņa ECB amatpersona ir prezidents.
                     
                  
         
            3. pants
            Novērtējuma un turpmāko pasākumu procedūra
            
               1.   Attiecībā uz ziņojumiem par pārkāpumiem, kas saņemti, izmantojot trauksmes celšanas rīku, un kas norāda uz augsta līmeņa ECB amatpersonu kā personu, kurai piedēvē pārkāpumu vai ar kuru minētā persona saistīta, veic turpmākus pasākumus saskaņā ar Eiropas Centrālās bankas Lēmumu (ES) 2016/456 (ECB/2016/3) (3), ja šādi ziņojumi ietilpst minētā lēmuma piemērošanas jomā.
            
            
               2.   Ja 1. punktā minētie ziņojumi par pārkāpumiem neietilpst Lēmuma (ES) 2016/456 (ECB/2016/3) piemērošanas jomā, turpmākos pasākumus attiecībā uz tiem veic saskaņā ar Administratīvo apkārtrakstu 01/2006 par iekšējo administratīvo izmeklēšanu (4).
            
            
               3.   Neierobežojot 2. punktu, kompetentā iestāde, kas norīkota saskaņā ar 2. pantu, var:
               
                           a)
                        
                        
                           pirms secinājumu izdarīšanas par to, vai saņemtā informācija pamato iekšējās izmeklēšanas veikšanu, nosūtīt saņemto informāciju ECB Ētikas komitejai, lai tā sniegtu padomu šajā jautājumā;
                        
                     
                           b)
                        
                        
                           ja tās secina, ka saņemtā informācija pamato iekšējo administratīvo izmeklēšanu, nolemt, atkāpjoties no Administratīvā apkārtraksta 01/2006 4. panta 1.–4. punkta, tieši uzsākt administratīvo izmeklēšanu un pieņemt attiecīgo lēmumu saskaņā ar Administratīvā apkārtraksta 01/2006 4. panta 5. un 6. punktu, iekļaujot iespēju, ka saskaņā ar 2. pantu norīkotā kompetentā iestāde izņēmuma kārtā nolemj pati veikt administratīvo izmeklēšanu, izmeklēšanas veikšanai šajā lietā ieceļot atbilstoši augsta līmeņa personu vai komisiju.
                        
                     
         
         
            4. pants
            Stāšanās spēkā
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2020. gada 27. oktobrī
            
               
                  ECB prezidente
               
               Christine LAGARDE
            
         
         
            (1)  Grozījums ECB ētikas principos (Oficiālajā Vēstnesī vēl nav publicēts).
         
            (2)  Augsta līmeņa Eiropas Centrālās bankas amatpersonu ētikas kodekss (2019/C 89/03) (OV C 89, 8.3.2019., 2. lpp.).
         
            (3)  Eiropas Centrālās bankas Lēmums (ES) 2016/456 (2016. gada 4. marts) par noteikumiem un nosacījumiem izmeklēšanai, ko Eiropas Birojs krāpšanas apkarošanai veic Eiropas Centrālajā bankā, lai novērstu krāpšanu, korupciju un citas nelikumīgas darbības, kas ietekmē Savienības finanšu intereses (ECB/2016/3) (OV L 79, 30.3.2016., 34. lpp.).
         
            (4)  Administratīvais apkārtraksts 01/2006 tika pieņemts 2006. gada 21. martā, un tas pieejams ECB interneta vietnē.